La fotografia sfalsificada

Igl ei in bellezia di. Martin ha vacanzas da stad. El va a palandrond tras il marcau. Igl ei pauc traffic sin via, essend che la glieud ei en vacanzas. Avon il biro da polizia penda in placat che leventa gl’interess da Martin. El legia il suandont: “Oz endamaun allas 8.30 ei ina buoba vegnida blessada ella Via Segnas entras in auto. Igl autist ei scappaus. Da miezdi han ins anflau in VW senza numera egl uaul dil marcau. Probablamein setracta ei digl auto che ha caschunau igl accident. Tgi che sa dar sclariment digl auto ni digl autist ei supplicaus da far quei tier la polizia. Ei dat ina bunamana persuenter.“
Sil placat ein duas fotografias. Ellas muossan igl auto dalla vart e da davos en. Ina siarp da plastic decorescha igl uvierchel dil motor. Enzaco para quella siarp enconuschenta a Martin. Exact, ussa vegn ei puspei endamen ad el. Avon treis onns ha el giu fatg in referat en scola sur dil marcau. Leutier haveva el fatg dabia fotografias. Sin ina da quellas fotos vesevan ins in VW che carrava sperasvi cun si davos exact la medema siarp. Arrivaus a casa enquera el la fotografia. Finalmein anfla el quella. Igl ei schizun la medema via. Tgei casualitad. Martin vegn tut nervus. La numera digl auto san ins bunamein leger. Mo eis ei pusseivel ch’ei setracti dil medem auto. Martin survegn dubis. La finala ei quei stau avon treis onns. E da quellas siarps da plastic da taccar si san ins cumprar en mintga stizun. Igl ei casualitad ch’igl auto ei dalla medema marca. Tuttenina dat ei el tgau a Martin. Daco buca nezegiar quella caschun? Co fuss quei, sche jeu mussass quella fotografia alla polizia? Per ch’ei vesi ora propi verdeivel, ditgel jeu semplamein che jeu hagi fatg quella fotografia oz endamaun viers las 7.30. Sin via al post da polizia lai Martin ir exactamein tral tgau ils plaids ch’el ha el senn da dir al polizist.
Inspectur Logo retscheiva el curteseivlamein. „Tgei sai jeu far per tei?“, damonda el. „Signur inspectur, jeu sai gidar Vus pertuccont il cass dad oz endamaun ch’ei descrets sil placat avon esch.“ Cun mauns tremblonts raguda el las fotografias ord sia tastga e tonscha quellas agl inspectur. Lez smarveglia buca mal. „Zacumpellas, quei cheu ei promta lavur“. Martin tarlischa dil quet. „Quella hai jeu fatg oz endamaun viers las 7.30“, tschaguola el. „Igl ei numnadamein aschia: Jeu hai da far ina lavur en scola sur dall’entschatta ed il svilup da nies marcau. Cunquei che fotografar ei miu hobi, illustreschel jeu mia lavur cun fotos“. „Mo co eis ei pusseivel che ti has fotografau oz endamaun ed eis ussa gia en possess d’ina fotografia? Sviluppeschas ti tez las fotos?“ „Gie, jeu hai ina pintga stanza da sviluppar a casa.“ Quella ga ha Martin buca detg manzegnas, perquei ch’el ha veramein sviluppau ed engrondiu sez ils maletgs a sias uras. „Cu jeu sun vegnius cheu sperasvi oz suentermiezdi ed hai viu las fotografias sil placat hai jeu capiu immediat. Jeu hai priu ora il film da mia camera, hai sviluppau el e fatg dil negativ quella fotografia cheu.“ Logo examinescha la fotografia da rudien. Enzatgei disturba el. Enzatgei constat buc. Gie secapescha, ussa vesa el ei! „Miu bien um, igl ei bi e prudent da tei che ti vul gidar nus. Mo sas, ti eis per nus mo in agid, sche ti dias la verdad. Quella fotografia pos ti haver fatg enzacu, mo buc oz endamaun.“
Martin vegn strusch da serrar la bucca dil smarvegl. El haveva ponderau bein mintga plaid ch’el leva dir e tuttina crei igl inspectur buc. „Tgei hai jeu pomai fatg falliu?“, tratga Martin.
Daco crei igl inspectur Logo buca la versiun da Martin?